《瞻仰盛京宫阙念祖宗创业艰难恭赋》
清代·允礽

祇命趋辽海，崔巍仰旧宫。庄严天气肃，盘踞地图雄。

念昔开王业，乘时奏武功。师征方自葛，城淢又迁丰。

一剑风尘际，三陲指顾中。神威宣率土，求莫协苍穹。

式廓弥增壮，维垣遂克崇。八门连阃域，双阙拄高空。

曳佩千官入，输琛百国同。兵农旋定制，礼乐渐移风。

爰及纯熙介，逾看景历融。中原欣定鼎，故里抱遗弓。

陶复追家室，舂陵望郁葱。星辰咸拱北，王气本从东。

幸是余休渥，还令后裔蒙。圣慈垂闿泽，敕遣谕微躬。

远历关山峻，来亲祀典隆。丕基劳栉沐，奕叶荷帡幪。

松槚灵祇护，枌榆社饮通。有怀长不寐，明发惕渊衷。

作者简介：（1674—1724）圣祖次子。康熙十四年立为皇太子。因狂疾被废，幽禁咸安宫。四十八年复立。阅三年，仍废黜禁锢。世宗即位后，改“胤”为“允”。死后追封理亲王。谥密。